Surxondaryo viloyatida bo‘sh turgan davlat mulki obyektlaridan kelgusida yanada samarali foydalanish, ularga salohiyatli investorlarni jalb etish chora-tadbirlari to‘g‘risida

O‘zbekiston Respublikasi Vazirlar Mahkamasining “2015 — 2017-yillarda Surxondaryo viloyatining sanoat salohiyatini rivojlantirish dasturi to‘g‘risida” 2015-yil 29-maydagi 142-son qaroriga muvofiq bo‘sh turgan va foydalanilmayotgan davlat mulki obyektlaridan (keyingi o‘rinlarda obyektlar deb yuritiladi) kelgusida samarali foydalanish, salohiyatli investorlarni jalb etishni ta’minlash maqsadida Vazirlar Mahkamasi qaror qiladi:
 1. Surxondaryo viloyati hokimligi, O‘zbekiston Respublikasi Xususiylashtirish, monopoliyadan chiqarish va raqobatni rivojlantirish davlat qo‘mitasi, Iqtisodiyot vazirligi, Xalq ta’limi vazirligi, Sog‘liqni saqlash vazirligi hamda “O‘zbekkino” milliy agentligining o‘tkazilgan xatlov natijasida aniqlangan obyektlardan kelgusida samarali foydalanish va ularni tasarruf etishga doir takliflari ma’lumot uchun qabul qilinsin.
 2. Quyidagilar:
 o‘rnatilgan tartibda buzilishi belgilangan davlat mulki obyektlari ro‘yxati 1-ilovaga muvofiq;
 xususiylashtiriladigan davlat mulki obyektlari ro‘yxati 2-ilovaga muvofiq;
 investitsiya kiritish majburiyati bilan “nol” xarid qiymatida xususiylashtiriladigan davlat mulki obyektlari ro‘yxati 3-ilovaga muvofiq;
 davlat mulki obyektlaridan oqilona foydalanish va ularni tasarruf etish bo‘yicha chora-tadbirlar 4-ilovaga muvofiq tasdiqlansin.
 3. Belgilab qo‘yilsinki: 
 mazkur qarorga 1-ilovada nazarda tutilgan obyektlarni buzish Surxondaryo viloyatining tegishli tuman hokimliklari va balansda saqlovchilar tomonidan maxsus komissiya tuzilgan holda amalga oshiriladi hamda buzish natijasida olingan yaroqli qurilish materiallari dalolatnoma tuzilgan holda hisobga olinadi;
 mazkur qarorga 2 va 3-ilovalarda nazarda tutilgan obyektlar xususiylashtirilib, yangi mulkdorlarga berilgunga qadar ularning daxlsizligi va butligini ta’minlash uchun balansda saqlovchilar mas’ul hisoblanadi.
 4. Quyidagilar obyektlarni buzish bilan bog‘liq xarajatlarni qoplash manbalari etib belgilansin:
 obyektlarni buzish natijasida olingan yaroqli qurilish materiallarini sotishdan tushadigan mablag‘lar;
 balansda saqlovchilarning budjetdan tashqari mablag‘lari hamda ularning xarajatlar smetasi doirasidagi budjet mablag‘lari.
 5. Surxondaryo viloyati hokimligi tegishli shahar va tuman hokimliklari bilan birgalikda: 
 mazkur qarorga 1-ilovada qayd etilgan obyektlarning buzilishi natijasida bo‘shaydigan yer maydonlarini hudud talabidan kelib chiqqan holda, tadbirkorlik faoliyatini amalga oshirish uchun belgilangan tartibda tanlov asosida ajratilishini ta’minlasin;
 mazkur qarorga 2 va 3-ilovalarda nazarda tutilgan obyektlarni xususiylashtirish jarayonida ushbu obyektlarga yer uchastkalarining asoslangan holda biriktirilishiga alohida e’tibor qaratsin.
 6. Belgilab qo‘yilsinki:
 mazkur qarorga 2-ilovada ko‘rsatilgan davlat mulki obyektlarini sotishdan tushadigan mablag‘lar, istisno tariqasida, O‘zbekiston Respublikasi Xususiylashtirish, monopoliyadan chiqarish va raqobatni rivojlantirish davlat qo‘mitasi ixtiyorida qoldiriladigan mablag‘larni, shuningdek baholovchi tashkilot va savdo tashkilotchisi xizmatlari uchun xarajatlarni chegirgan holda, Termiz shahar hokimligining maxsus hisob raqamida jamlanadi; 
 Termiz shahar hokimligining maxsus hisob raqamida jamlangan mablag‘lar Surxondaryo viloyati hokimligi tomonidan tasdiqlanadigan manzilli ro‘yxat asosida ko‘p kvartirali uylarning hududlarini obodonlashtirishga, umumiy foydalanish joylarini, ularning ichki va tashqi muhandislik tarmoqlarini, tomlarini, fasad qismini, mavzelar hududidagi yoritish tizimlarini tiklashga, kommunal xizmat ko‘rsatish tashkilotlari va xususiy uy-joy mulkdorlari shirkatlarining moddiy-texnika bazasini mustahkamlashga, shu jumladan ushbu ishlarni bajarish maqsadida olingan kreditlarni qoplashga yo‘naltiriladi.
 7. O‘zbekiston Respublikasi Xususiylashtirish, monopoliyadan chiqarish va raqobatni rivojlantirish davlat qo‘mitasi Surxondaryo viloyati hokimligi bilan birgalikda bir oy muddatda:
 mazkur qarorga 2-ilovada nazarda tutilgan obyektlarni baholash va savdoga qo‘yish jadvalini;
 mazkur qarorga 3-ilovada nazarda tutilgan obyektlarni “nol” xarid qiymatida sotish bo‘yicha tanlovlarni o‘tkazish jadvalini tasdiqlasin.
 8. Surxondaryo viloyat hokimligi O‘zbekiston milliy teleradiokompaniyasi bilan birgalikda, obyektlardan kelgusida samarali foydalanish va ularni tasarruf etish chora-tadbirlari yuzasidan amalga oshirilayotgan ishlar to‘g‘risida teleko‘rsatuv va radioeshittirishlar tayyorlanishi hamda e’lon qilinishini ta’minlasin.
 9. O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi Termiz shahar hokimligining maxsus hisob raqamida jamlanadigan mablag‘lardan ushbu qarorning 6-bandida ko‘rsatilgan maqsadlarda foydalanilishi yuzasidan har choraklik nazorat o‘rnatsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.